
VAPAUS JA VAIKUTTAMISMAHDOLLISUUDET ERI MAISSA
________________________________________________________
Yhteiskuntaopin oppiaineen perusopetuksen päättöarvioinnin tukimateriaali

ALOITUS
Yhteiskuntaopin opetuksen tavoite 3: ohjata oppilasta ymmärtämään oikeusvaltion periaatteita, ihmisoikeuksien yleismaailmallista merkitystä sekä syventämään tietojaan suomalaisen oikeusjärjestelmän toiminnasta
Oppimisen tavoitteeksi sanoitettuna yhteiskuntaopin opetuksen tavoite 3 tarkoittaa, että oppilas oppii ymmärtämään ihmisoikeuksien merkityksen ja oikeusvaltion periaatteet sekä niiden kytkeytymisen suomalaiseen oikeusjärjestelmään. Yhteiskuntaopin opetuksessa sisältöalueet Demokraattinen yhteiskunta (S2) ja Aktiivinen kansalaisuus ja vaikuttaminen (S3) saavat perinteisesti suhteellisen paljon käsittelyaikaa. Alueeseen on helppo keksiä monenlaisia mielekkäitä ja ajankohtaisia harjoitteita, joissa aktiivinen tiedonhaku, toiminta ja mielipiteenilmaisu sekä mediaseuranta korostuvat.  
Tässä arvioitavassa tehtävässä tutustutaan tapausesimerkkien kautta eri maiden demokratian ja vapauksien tilaan ja tilanteeseen. Tehtävä vaatii aikaa noin 5–6 oppituntia.
Tehtävän tavoitteet:
· Oppilas ymmärtää demokratian, diktatuurin ja kansalaisvapauksien käsitteet ja merkityksen kansalaisten elämän kannalta.
· Oppilas hahmottaa esimerkkejä eri maiden ihmisoikeustilanteesta ja tavoista jakaa ja käyttää valtaa sekä vertailee eri yhteiskuntia ja oikeusvaltion toteutumista.
· Oppilas harjoittelee tiedonhakua, uutistekstien lukemista ja tilastotiedon hyödyntämistä hyödyntäen myös kansainvälisiä ja englanninkielisiä lähteitä.
Ennen tehtävään siirtymistä on syytä yhteisesti käydä läpi demokratiaan ja oikeusvaltioon liittyvää sanastoa ja tunnuspiirteitä. Myös erilaiset vertailun mittarit (BKT, HDI jne.) ja indikaattorien kritiikki on syytä olla jossakin määrin tuttua. On hyvä huomata, että osa tehtävässä tarjotusta lähdeaineistosta on englanniksi. Tämän voi huomioida esimerkiksi parien tai ryhmien muodostamisessa.


VAPAUS JA VAIKUTTAMISMAHDOLLISUUDET ERI MAISSA
TEHTÄVÄN KUVAUS OPPILAILLE
Tässä tehtävässä tutustumme demokratian ja oikeusvaltion tilaan ja mittareihin eri puolilla maailmaa. Tehtävän kautta syvennymme vertaillen tarkastelemaan vapauksia ja niiden toteutumista ja harjoittelemme tiedonhakua ja erilaisen tilastollisen ja tutkimustiedon käyttöä ja arviointia. Tehtävä suoritetaan parityönä. Lopputuloksena tuotetaan yhteinen suuri maailmankartta ja lyhyt suullinen esittely.

Tehtävän yhteinen aloitus
Tutustutaan yhdessä amerikkalaisen demokratiaa tutkivan ja tukevan Freedom Housen tapaan listata ja raportoida maailman valtioista. Tällä hetkellä (2020 tietojen mukaan) tarkastelluista 195 valtiosta
· 42 % (82 maata) luokiteltiin vapaiksi
· 30 % (59 maata) luokiteltiin osittain vapaiksi
· 28 % (54 maata) ei ole vapaita.
· https://freedomhouse.org/report-types/freedom-world
Pohditaan yhdessä, mitä vapaus tai epävapaus tässä kohtaa tarkoittaa. Keskustellaan myös käsitteistä
· oikeusvaltio
· korruptio
· parlamentti
· kansalaisvapaudet
· oikeuslaitos.
Tarvitaan: 
· Oppilaskohtaiset läppärit tiedonhakua ja koostamista varten
· Tulostusmahdollisuus
· Mahdollisimman iso mustavalkoinen maailman valtiokartta tulosteena luokkaan
Parityövaihe
Pareille arvotaan maat, joissa on hyvä huomioida sekä maantieteellinen jakauma että diversiteetti suhteessa vapauksien tilaan. Mukaan on hyvä nostaa kulloinkin uutisaiheissa ajankohtaisia maita. Näitä voivat olla esimerkiksi:

· 
· Turkki
· Etelä-Afrikka
· Unkari
· Ranska
· Venezuela
· Kazakstan
· Kanada
· Intia
· Kiina
· Qatar
· Senegal
· Venäjä
· Iran
· Tansania
· Albania
· Thaimaa
· Mexico
· Marokko
· Chile
· Australia
· Sudan
· Norja
· Japani
· Brasilia
· Indonesia



Ohje oppilaille
1. Selvittäkää, mikä on saamanne maan poliittinen tilanne.
· Mihin ryhmään maa kuuluu vapauksien puolesta?
· Kuka on valtionpäämies? Millainen hänen asemansa on?
· Millainen maan tilanne on kansalaisten vapauksien suhteen?
· Millainen maan tilanne on korruption suhteen? Monesko maanne on maailman maiden korruption tilastossa?

2. Tutustukaa tilastoon maailman onnellisimmista maista oman maanne suhteen.

3. Tutustukaa tilastoon Human Development Indexistä ja kertokaa sen pohjalta jotakin ihmisten elintasosta tässä maassa (esim. odotettavissa oleva elinikä, keskimääräinen koulutukseen käytetty aika, internetin käyttäjien prosentuaalinen määrä).

4. Selvittäkää, mitä viimeaikaisia uutisia maasta löytyy (esim. Helsingin Sanomat, Yle, BBC, Al Jazeera, Reuters).
· Minkälaiset tapahtumat tai olosuhteet maassa voivat vaikuttaa vapauksiin ja miten? 
· Voiko uutisten perusteella arvioida maan tulevaa suuntaa? 
· Mitkä tekijät voivat vaikuttaa siihen, miten maa jatkossa kehittyy?

5. Selvityksenne pohjalta värittäkää luokan yhteiseen maailmankarttaan maanne vihreäksi (vapaa maa), keltaiseksi (osittain vapaa) tai punaiseksi (epävapaa). Tulostakaa maan päämiehen kuva niin, että kuvan koko on havainnollisessa suhteessa hänen valtaansa: mitä suurempi kuva sitä enemmän johtajalla on valtaa omassa maassaan. Liittäkää päämiehen kuva, valtion nimi ja päämiehen nimi maailmankartan reunalle. 
6. Valmistautukaa esittelemään suullisesti tutkimanne valtion poliittista tilannetta sekä sitä, millainen maa tämä on kansalaisvapauksien ja elintason suhteen. 
· Mitä viimeaikaisia uutisia maasta on kerrottu?
LINKIT tilastotietoihin oppilaiden käytettäväksi:
· www.freedomhouse.org
· http://hdr.undp.org/en/countries
· http://worldhappiness.report/ed/2018/ (raportin s. 23 alkaen löytyy listaus maista)
· https://www.transparency.org/country
· www.globalis.fi
· https://www.mapsofworld.com/thematic-maps/
Työn yhteinen koostaminen
Seinälle tehdään valmiiksi pohjaksi iso maailmankartta. Kukin ryhmä käy nimeämässä oman maansa kartalle, värittää maan vihreäksi (vapaa maa), keltaiseksi (osittain vapaa) tai punaiseksi (epävapaa) ja tulostaa maan johtajan kuvan (kuvan koko suhteessa hänen valtaansa: mitä suurempi kuva sitä enemmän johtajalla on valtaa omassa maassaan). Opettaja on voinut valmiiksi laittaa kartalle Suomen kohdalle Niinistön kuvan osoittamaan suhdetta. Alussa opettaja voi pitää malliesittelyn Suomesta. 
Lopuksi oppilaat käyvät vuorotellen yhteisen karttapohjan ääressä esittelemässä tutkimansa valtion tilannetta annettujen apukysymysten ja lähteiden pohjalta.
Vaihtoehtoisesti tehtävä voidaan koostaa kokonaan sähköisenä, esimerkiksi yhteiselle Thinglink-pohjalle muuta ohjetta soveltaen.

	Työssä on laaja tietopohja, se on vertaileva ja analyyttinen. Esityksessä arvioidaan eri näkökulmista ihmisoikeuksien ja oikeusvaltioperiaatteen toteutumista tarkastellussa maassa ja pohditaan syitä ja taustoja tilanteeseen.  Esityksessä arvioidaan perustellusti ja kriittisesti myös tulevaisuuden kehityslinjoja esitellyn maan osalta. 








